গাইবান্ধা, ১২ জুলাই (শীর্ষ নিউজ ডটকম): গাইবান্ধার গোবিন্দগঞ্জ উপজেলার বালুয়াহাটের গালা মাল ব্যবসায়ী মধুসূধন সাহাকে মারপিটের ঘটনায় ঢাকা-রংপুর মহাসড়ক অবরোধ করে রেখেছে স্থানীয় জনগণ এবং ব্যবসায়ীরা। আজ মঙ্গলবার বিকেলে এ ঘটনা ঘটে।  জানা গেছে, বিকেল ৪টার দিকে একদল সন্ত্রাসী মধুসূধনের বাড়িতে হামলা চালায় এবং তাকে মারপিট করে। সন্ত্রাসীরা এর আগেও তাকে একাধিকবার মারপিট করে। এসব ঘটনা পুলিশের কাছে অভিযোগ করেও কোনো প্রতিকার পাওয়া যায়নি। এরই ধারাবাহিকতায় সন্ত্রাসীরা আজো তাকে মারধর করে।  এ ঘটনার প্রতিবাদে বিকেল সাড়ে  ৫টা থেকে স্থানীয় জনগণ এবং ব্যবসায়ীরা মহাসড়ক অবরোধ করে রেখেছে। এ রিপোর্ট লেখা পর্যন্ত সড়ক অবরোধ চলছিল। রাস্তার উভয় পাশে শত শত যানবহন আটকা পড়েছে।  গোবিন্দগঞ্জ থানার ওসি আবু আক্কাস সড়ক অবরোধের কথা স্বীকার করেন।  (শীর্ষ নিউজ ডটকম/প্রতিনিধি/এম/সস/১৮.৩৮ঘ.)